Til: Styrelsen

Dato: 25-10-2017  
Behandling: Vedtagelse

|  |  |
| --- | --- |
|  |  |
| |  |  | | --- | --- | | DUFs holdning til arbejdet i Disruptionrådet |  |   *Regeringen nedsatte den 1. maj 2017 Disruptionrådet – partnerskab for Danmarks fremtid. DUFs formand er udpeget til at være ungdommens repræsentant i rådet. Derfor er det hensigtsmæssigt, at styrelsen vedtager DUFs overordnede standpunkter indenfor rådets arbejdsområde, således at formanden har et godt politisk fundament for arbejdet.* |  |

**Baggrund**

Om nedsættelsen af Disruptionrådet skriver den ansvarlige minister Troels Lund Poulsen selv i en kronik den 19. juni 2017: *”* Disruption betyder en ”forstyrrelse”. Og den hastige udvikling bidrager netop til at forstyrre vores vante måde at tænke og gøre tingene på. Nye produkter, nye arbejdsformer og nye teknologier opstår og spreder sig lynhurtigt i disse år. I dag sker forandringer i et højt tempo, på en måde og i et omfang, som berører alle dele af vores samfund, alle brancher og mange job”

Regeringen vil sikre, at Danmark bruger sine styrke indenfor arbejdsmarked, digitalisering og uddannelse til at komme foran i konkurrencen om fremtidens vækst i en globaliseret verden. Samtidig vil man sikre, at Danmark forbliver et land uden store skel mellem mennesker, og at alle bliver en del af fremtiden. Rådets formål er at analysere, drøfte og komme med forslag til, hvordan vi:

* Sikrer et stærkt Danmark, hvor vi får grebet mulighederne i den teknologiske udvikling bedst muligt, så alle danskere får del i udviklingen.
* Fastholder og udbygger et arbejdsmarked, som er kendetegnet ved dynamik og ordentlige forhold, og hvor der ikke sker social dumping.

Rådet skal mødes løbende i 2017 og 2018 til en række tematiserede drøftelser indenfor følgende områder:

* Nye teknologier og forretningsmodeller
* Fremtidens kompetencer
* Frihandel og udenlandsk arbejdskraft
* Tidssvarende, smidige og gunstige rammevilkår for virksomhederne
* Flexicurity 4.0

Rådet består af én formand (statsministeren), relevante ministre og 32 faste medlemmer, der omfatter virksomheder arbejdsmarkedets parter, samt en repræsentant for de unge i Danmark (uddrag fra kommissorium).

**DUF mener grundlæggende, at:**

* Regeringen bør roses for at inddrage samfundets parter til denne drøftelse og ikke mindst for at huske ungdommen.
* Ungdommen bør spille en helt central rolle i Disruptionrådets drøftelser, da det især er vores fremtid, det handler om.
* Ikke blot arbejdsmarkedets parter og regeringen, men også civilsamfundet har en vigtig rolle at spille i denne drøftelse. For DUF handler det ikke kun om at sikre økonomisk fremgang, men også at bibeholde vores stærke sammenhængskraft som samfund.
* Demokratiet bliver i disse år også disruptet. Det sker på samme måde som resultat af teknologisk udvikling og øget globalisering. Derfor må vi samtidig med drøftelser om økonomi, vækst og teknologi tage fælles ansvar for at håndtere de demokratiske udfordringer, som er forudsætningen for både stabilitet og udvikling.
* Med skærpede krav fra politikere og erhvervslivet til unge om at være omstillingsparate og fleksible, er vi også nødt til at styrke det, vi er fælles om – det der binder os sammen midt i alt forandringen. Værdier og kultur som fx åndsfrihed, ligestilling, tolerance samt ret og pligt.
* Vi skal være enormt opmærksomme på, at kravene om bedre uddannelse, omstillingsparathed mv. ikke betyder et yderligere præstationspres på en ungdom, hvor for mange allerede bukker under. Trygge og tilpasse unge i balance er også modige unge, der tør kaste sig over fremtidens muligheder.
* Vi kan ikke spå om, hvilke kompetencer og kvalifikationer fremtiden kræver, men vi skal sikre, at alle unge har de nødvendige grundkompetencer til at imødegå en verden i hastig udvikling – det kræver almene kompetencer og almen dannelse, og det kræver at flere unge end i dag gennemfører en uddannelse.

**Indenfor nye teknologier og forretningsmodeller mener DUF, at:**

* Der ligger allerede enorme mængder information omkring den enkelte borger på nettet. For vores generation vil der være et digitalt aftryk af hele vores liv fra vugge til grav. DUF mener, at vi samfund har en særlig forpligtelse til at beskytte børn og unge på nettet. Det gælder både hvad den enkelte udsættes for i forhold til vold, sprog og sex. Men også hvad der må lagres, videreformidles og sælges af information omkring børn, der ikke har samme mulighed for at være kritiske.
* Markedsføringen på sociale medier bliver grundlæggende mere og mere målrettet. DUF mener, det kan være fint nok i forhold til visse produkter, men ser med bekymring på de effekter, som den målrettede markedsføring på sigt kan få for den enkeltes adgang til andre nyheder og politiske holdninger, end dem man umiddelbart selv har.
* En øget digitalisering af vores liv kræver flere digitale kompetencer. Danske unge er naturlige og indfødte brugere af digitale medier, men det kræver digital dannelse at opnå de kritiske og refleksive kompetencer, som er nødvendige i en digital verden for at forstå den og kunne agere forsvarligt i den.
* Nye forretningsmodeller betyder også nogle grundlæggende forandringer af vores arbejdsliv. Med nye muligheder, men også med nye udfordringer. Hvis man er sin egen chef, selv planlægger sit arbejde og kan arbejde fra hele verden – hvordan sikrer vi så et arbejdsliv med gode rammer, kollegialt fællesskab og ordentlige arbejdsvilkår? Det er vigtigt, at vi fra starten finder en dansk model for regulering af arbejdslivet i de nye forretningsmodeller.

**Indenfor fremtidens kompetencer mener DUF, at:**

* Demokratisk dannelse er en af de grundkompetencer, som er helt nødvendige for fremtidens samfund. Netop evnen til at se kritisk på sig selv, og være åbne overfor andres meninger og synspunkter er dynamiske egenskaber, som er afgørende. Dannelse handler om både om at være åben overfor ny information, viden og holdninger, men også om at være kritisk, ikke mindst overfor dem man enige med. Derfor mener DUF, at demokratisk dannelse bør opprioriteres I EU's retningslinjer for undervisning, men også mulighederne for demokratiske organisering på uddannelserne bør styrkes, da det også er en væsentlig del af udviklingen af demokratiske handlekompetencer.
* Fremtidens kompetencer ikke blot bør handle om at beherske nye teknologier som fx internet, ipads, mobiler mv., men også om at forstå, hvordan de nye teknologier fungerer og bidrager til at påvirke samfundet. Den enkelte skal selv have mulighed for at gennemskue sin egen rolle i værdikæden, så der ikke opstår en alt for stor ulighed mellem dem som ejer og udvikler teknologierne, og de som forbruger.
* Vi har brug alle i fremtidens samfund, og derfor kan vi heller ikke leve med at 20% af en ungdomsgeneration ikke får en kompetencegivende uddannelse. Der er brug at samle bedre op på de svageste helt tidligt i daginstitutioner og folkeskolen. Der er brug for styrket vejledning i folkeskole og på ungdomsuddannelser, samt at sikre bedre adgang til ungdomsuddannelse og videregående uddannelser i hele landet.
* Vi skal arbejde for at uddanne hele mennesker i fremtidens Danmark. Derfor bør vi ikke alene have et fokus på faglige læringsmål og karakterer. For børnenes vedkommende betyder det, at der skal være tid til at være barn og udvikle sin kreativitet. For de lidt ældre børn og unge skal der være tid til at dyrke fritidsinteresser og deltage i det frivillige foreningsliv. Enten som en del af en mere velfungerende åben skole, end vi ser i dag, eller mere tid ved siden af skolen. Det betyder også at svaret på fremtidens kompetencer ikke er et ekstra fag med teknologi eller programmering i folkeskolen. Svaret er mere almen dannelse, der ruster børn og unge til fremtiden. Man kunne overveje at erstatte læringsmål i de enkelte fag med 8-10 nøglekompetencer fremtiden kræver, som alle fag og alle klassetrin skal arbejde efter at eleverne opnår.
* Danmark vil i fremtiden mangle faglært arbejdskraft. Samtidig burde erhvervsuddannelserne være en både oplagt og attraktiv mulighed for de unge, som i dag ikke gennemfører en ungdomsuddannelse. Det kræver bedre vejledning, og at alle kan få en praktikplads. Samtidig er det afgørende, at gøre op med den udelukkende boglige orientering i folkeskolen, sådan at eleverne lærer og bliver nysgerrige overfor de praktiske færdigheder. Derfor ønsker DUF at styrke den praktiske og kreative del af fagene.

**Indenfor frihandel og udenlandsk arbejdskraft mener DUF, at:**

* Når fremtidens arbejdsmarked i stigende grad er globalt, er der særligt brug for, at vi ruster danske unge til et globalt perspektiv. Derfor mener DUF, at man bør styrke mulighederne for kulturel og uddannelsesmæssig udveksling via fx Erasmus+ ordninger og lignende. Det bør ikke kun være på europæisk, men også på globalt plan, at man styrke danske unges muligheder for at rejse ud i verden og blive klogere, blandt andet ved at gøre op med de bureaukratiske forhindringer for studerende, der ønsker at tage på udveksling. Samtidig bør det være muligt på alle videregående uddannelser og erhvervsuddannelser at gennemføre en del af enten undervisning eller praktik i udlandet.
* Massere af danske civilsamfundsorganisationer er i dag en del af globale netværk og paraplyorganisationer. Fra DUF ved vi, at netop det internationale civilsamfundsarbejde er en helt afgørende faktor i, at give danske unge netværk og kontakter i hele verden, som bidrager til at styrke kendskabet til Danmark og danske værdier. Derfor bør man styrke civilsamfundets muligheder for at række udover grænser.

**Indenfor flexicurity mener DUF, at:**

* Nye teknologiske løsninger kan gøre livet lettere for kommende generationer, og DUF oplever generelt, at unge gerne vil tage de nye teknologiske muligheder til sig. Det er dog samtidigt vigtigt at skelne mellem nye teknologiske muligheder, der gør muligt at dele ressourcer, og så platforme hvor man kan udbyde sin arbejdskraft. DUF ønsker ikke, at unge skal ende som underbetalte daglejere på ureguleret og ugennemsigtigt arbejdsmarked. Vi ved at det har afgørende betydning for unge at få fodfæste på arbejdsmarkedet tidligt i livet, da de ellers let ender som marginaliserede.

DUF støtter grundlæggende op om deleøkonomiske ordninger, men vil også arbejde for at udviklingen skal ske i respekt for den danske model og dansk skattelovgivning.